est.hu : Színház : A windsori víg feleségek
A windsori víg feleségek
Sir John Falstaff, a lecsúszott lovag pompás tervet eszel ki, hogyan juthatna pénzhez és persze érzéki élvezethez: fondorlatos módon fogja elcsábítani az erényes Fordnét és Page-nét, hogy aztán megcsapolja a tehetős férjek pénztárcáját. A nagyszabású tervbe azonban némi hiba csúszik, s a szerelmi hadművelet közepette Falstaff a következő kérdéseken törheti a fejét: Vajon üdvös dolog-e egyszerre két asszonyt ostromolni, akik barátnők? Célravezető-e, ha a szétküldött szerelmes levelek formanyomtatvány jellegűek, csupán a címzettben van eltérés? Egy férjnek vajon alaptermészete a féltékenység? Miért van az, hogy ha valaki rútul szélnek ereszti hűséges tettestársait, azok érthetetlen módon bosszúra áhítoznak? S miközben Falstaff másokkal egyetemben töri a fejét, ádáz küzdelem folyik Page lánya, Anna kisasszony kezéért: kérők sora verseng, ám az ő szíve csak egyvalakiért dobog... S hogy lesz-e boldog nász és pikáns pásztoróra? A tündérkertben mindenre fény derül...